Der er gitter for panserglasvinduerne. Væggene er fyldt med jern, og foran indgangen er der muret kampesten ned i fliserne for at få rambuktyve til at opgive på forhånd.

Der sløses ikke med sikkerheden hos Østjysk Våbenhandel. Butikken, der tidligere lå i Hedensted by, åbner snart dørene for et nybygget og mere end 5000 kvadratmeter stort domicil langs motorvejen ved Hedensted.

Om Østjysk Våbenhandel Det nye jagtcenter er på over 5000 kvadratmeter med en våbenbutik på omkring 2600 kvadratmeter.

Butikken bliver mere end dobbelt så stor, som den hidtil største butik i Europa, der ligger i Tyskland.

I kælderen er der en lydisoleret skydebane med tre gange 100 meter rør, som kunder kan prøveskyde i.

Oven på butikken har Jelling Jagtrejser, Konservator Erik Mørch og Labrador Cargo lejet sig ind.

Bygget som en bankboks

Og med et varelager, der tæller hundrevis af rifler og jagtgeværer og tusindvis af patroner, er det nødvendigt med skudsikker sikkerhed.

- Reglerne for sikkerhed er meget omfattende for sådan en butik her. Det er noget af det højeste sikkerhed, man kan få. Nogle af kravene er fuldt ud på højde med bankbokse, siger Knud Nielsen, der er ansat som våbenhandlens controller og skal sørge for sikkerheden både under byggeriet og når butikken åbner.

Sikkerhed skal være i top

Indretningen i våbenhandlen er også lavet efter de nyeste sikkerhedsforeskrifter. Udstillingsvåbene har en stålwire med hængelås trukket gennem aftrækkerbøjlen, som kun ekspedienterne har nøgle til. Og både lagervåben og ammunition er gemt bag kodede pengeskabsdøre.

- Det er jo vigtigt, at sikkerheden er i top, for når det både kræver jagttegn og våbentilladelse for at have et haglgevær eller en riffel, så dur det jo ikke, at man bare kan komme herind og hugge det, siger Knud Nielsen.

Han er ikke bekymret for, at våbenhandlen med en placering lige ud til motorvejen, kan virke som en nem flugtrute for tyve.

- Vi har jo videoovervågning udenfor med direkte linje til politiet, og hvis tyveknægtene kommer i lukketiden, så er det jo næsten som et fort. Man kan ikke som mange andre steder bare tage en bil og køre igennem og lave et rambuktyveri. Det kan ikke lade sig gøre, siger Knud Nielsen.

Politiet holder øje

Hos Sydøstjyllands Politi er man opmærksom på, at en ny stor butik med våben kan virke fristende for tyve. Her vil man man prioritere indstatsen højt, hvis alarmen hos Østjysk Våbenhandel lyder.

- Vi har selvfølgelig fokus på en stor våbenhandel. Våben repræsenterer jo mange penge. Men der er jo også tilsvarende stillet høje krav til sikkerheden, som gerne skulle sikre, at det overhovedet ikke er muligt at komme ind, siger politiinspektør Benny Tollestrup.